**Szécsisziget Községi Önkormányzat Képviselő-testületének**

**11/2016. (XI.29.) önkormányzati rendelete**

**a szociális célú tűzifa támogatás ellátás helyi szabályairól**

Szécsisziget Községi Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 13.§ (1) bekezdésében, illetve az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1.§**

Az e rendeletben alkalmazott fogalmakon a szociális igazgatásról és szociális ellátásokról szóló 1993. évi III. törvényben valamint a gyermekek védelméről és a gyámügyi igazgatásról szóló 1997. évi XXXI. törvényben meghatározott fogalmakat kell érteni.

**2. §**

(1) Szécsisziget Községi Önkormányzat Képviselő-testülete a helyi önkormányzatok szociális célú tűzifavásárláshoz kapcsolódó kiegészítő támogatásról szóló 46/2014.(IX.25) BM rendelet alapján természetben nyújtott ellátásként legalább 1 legfeljebb 5 m3 tűzifát nyújt téli fűtésével kapcsolatos kiadásai viseléséhez annak, aki fatüzelésre alkalmas fűtőberendezéssel rendelkezik és az alább felsoroltak közül legalább egy feltételnek megfelel:

a) aktív korúak ellátásában részesül,

b) időskorúak járadékában részesül,

c) lakhatást segítő támogatásban részesül,

d) a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevel,

e) rendszeres gyermekvédelmi kedvezményben részesül,

*f)* gyermekét egyedül nevelő szülő,

g**)** 65 év feletti egyedül élő, akinek havi jövedelme nem haladja meg a minimálnyugdíj 350%-át,

h) fogyatékossági támogatásban részesül.

(2) A támogatás megítélésekor az (1) bekezdés a)-e) pontjában meghatározott feltételeknek megfelelő kérelmezőket előnyben kell részesíteni.

(3) Egy lakóingatlan esetében csak egy személy jogosult a támogatásra, függetlenül a lakásban élő személyek és háztartások számától.

(4) Az üresen álló, nem lakott ingatlanra, amelyben életvitelszerűen senki sem él, a támogatás nem igényelhető.

**3. §**

(1) A szociális célú tűzifa támogatás iránti kérelmet a Lovászi Közös Önkormányzati Hivatalnál (8878 Lovászi, Kútfej u. 112.) kell benyújtani e rendelet 1. számú mellékletét képező formanyomtatványon.

(2) A kérelmeket a tárgyév december 15. napjáig lehet benyújtani.

(3) A szociális tűzifa támogatást az Önkormányzat elsősorban a pályázaton elnyert pénzügyi támogatás erejéig tudja biztosítani.

(4) A kérelemhez a jogosultsági feltétel fennállását az ellátást megállapító határozat másolatával, az életkort személyazonosító igazolványa másolatával kell igazolni. A gyermekét egyedül nevelő szülő a családi pótlékról nyújt be igazolást, annak összegével igazolja egyedülállóságát. Az egyedül élő személy az egyedül élő státuszról nyilatkozatot tesz.

**4. §**

A kérelmező részére megítélt tűzifa házhoz szállításáról az Önkormányzat gondoskodik. Az átvételről e rendelet 2. mellékletében foglalt átvételi elismervényt kell kitölteni.

**5. §**

E rendelet 2016. december 1-én lép hatályba.

Szécsisziget, 2016. november 28.

Nagy István Jánosi Zsuzsanna

polgármester dr. Hercz Judit jegyzőt helyettesítő ügyintéző

Kihirdetve 2016. november 29.

Jánosi Zsuzsanna

dr. Hercz Judit jegyzőt helyettesítő ügyintéző

1. melléklet a 11/2016. (XI.29. ) önkormányzati rendelethez

A kérelem benyújtható: tárgyév december 15-ig

**Kérelem**

.......................................................................................................................... (név)

……………………………………………………………………………..szül. hely és idő

Szécsisziget , … … … … … … … … … … . u t c a . … . . szám alatti lakos kérem, hogy részemre Szécsisziget Községi Önkormányzata Képviselő-testületének a szociális tűzifa támogatás helyi szabályairól szóló 11/2016.(XI.29.) önkormányzati rendelete alapján szíveskedjenek - természetbeni juttatásként - tűzifát biztosítani.

A tűzifa támogatást az alábbi indokkal kérem (a megfelelő aláhúzandó):

a) aktív korúak ellátására vagyok jogosult,

b) időskorúak járadékára vagyok jogosult,

c) lakhatást segítő támogatásra vagyok jogosult,

d) a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelek,

e) rendszeres gyermekvédelmi kedvezményben részesülő gyermeket nevelek,

f) gyermekét egyedül nevelő szülő,

g) 65 év feletti egyedül élő, akinek havi jövedelme nem haladja meg a minimálnyugdíj 350%-át,

h) fogyatékossági támogatásban részesül.

Szécsisziget, …………………….

…………………………………

kérelmező

Csatolandó dokumentumok:

* a jogosultságot igazoló dokumentum másolata,
* az egyedül élő személy jövedelemigazolása,
* 65 év feletti kérelmező esetén személyazonosító igazolványának másolata,
* gyermekét egyedül nevelő szülő családi pótlék szelvénye, vagy folyószámla kivonata

2. melléklet a 11/2016.(XI.29.) önkormányzati rendelethez

**Átvételi elismervény**

........................................................................................................................................ (név)

Szécsisziget, .................................................................... ………………………………szám

alatti lakos aláírásommal elismerem, hogy a mai napon Szécsisziget Községi Önkormányzat képviselő-testületének a szociális célú tűzifa támogatás helyi szabályairól szóló 11/2016. (XI.29.) önkormányzati rendelete alapján megállapított természetbeni juttatásként ………………m3 mennyiségű tűzifát átvettem.

Szécsisziget, 201…... ......................................... hó ......... nap

………………………….. …………………………

átadó átvevő